******

***Előterjesztés Eger város Kulturális és közösségfejlesztési stratégiájának felülvizsgálatáról (PGÜB, KSZSB, KIB, UB, KGY)***

***Tisztelt Közgyűlés!***

Az Eger MJV Kulturális és Közösségfejlesztési Stratégiájának 2017–2024 közötti időszakra vonatkozó dokumentuma a város kulturális, közösség- és társadalomfejlesztési céljait meghatározó alapdokumentum, amely fontos iránytűként szolgált az elmúlt években. Az eltelt időszak tapasztalatai, az időközben bekövetkezett társadalmi és gazdasági változások, valamint a város egyéb településfejlesztési céljai indokolttá teszik a stratégia felülvizsgálatát és egy új, aktuális igényekhez és lehetőségekhez igazodó stratégia kidolgozását.

**Előzmények**

Eger Megyei Jogú Város Önkormányzata 1990 és 2016 között négy alkalommal tárgyalta a város kulturális életének főbb koncepcionális és stratégiai kérdéseit.

A 2012-ben elfogadott kulturális koncepcióban meghatározott stratégiai célok teljesültek. Ezek közé tartozott a kulturális értékekre építő, a kreatív alkotómunkát ösztönző közösségépítés; a város történelmi múltjának szellemi és tárgyi örökségének gondozása; a hagyományok ápolása és bemutatása; a városi arculat átfogó kialakítása és fejlesztése; valamint az egykori megyei fenntartású intézmények átvételének és zavartalan működésének biztosítása.

Eger Megyei Jogú Város Önkormányzatának Közgyűlése a 71/2016. (II. 25.) számú határozatában döntött arról, hogy Eger pályázik az „Európa Kulturális Fővárosa 2023” cím elnyerésére. **Az akkor pályázó városoknak elfogadott, hatályos kulturális stratégiával kellet rendelkezniük ahhoz, hogy az *Európa Kulturális Fővárosa*pályázaton részt vehessenek.**

A hivatal munkatársai hónapokon át tartó előkészítő munkát végeztek, amely során civil szervezeteket, intézményeket és vállalkozásokat is bevontak. Ennek az együttműködésnek az eredményeként született meg Eger város Kulturális és Közösségfejlesztési Stratégiája, amely szervesen illeszkedett a korábbi, azaz a 2014-2030 közötti időszakra elfogadott Településfejlesztési Koncepciójához, melynek szlogenje: „Eger a minőség városa”. A szlogen jegyében kijelölt fejlesztési feladat a helyi, térségi gazdaságélénkítést, az innovációs képesség javítását és a társadalmi jólét növelését tűzték ki célul.

**Javaslat**

*Eger MJV Kulturális és közösségfejlesztési stratégiája*2024. év végén lejár, a cselekvési tervben megfogalmazott célkitűzések nem, vagy csak részben valósultak meg. 2024. nyarán az önkormányzati választások eredményeképpen 2024. október 3-tól megalakult az új közgyűlés, amely képviselő-testület a következő öt évre jelentős önként vállalt kihívásokot fogalmazhat meg a kultúra és a közösségfejlesztés területén, amelyhez szükséges új célokat meghatározni.

Az elmúlt évek társadalmi, gazdasági és technológiai változásai, beleértve a digitalizáció előretörését, a pandémia hatásait, valamint az EU-s és országos szintű kulturális és közösségi prioritások módosulását, olyan új körülményeket teremtettek, amelyekre a város kulturális stratégiájának is reflektálnia kell. Eger MJV más területekre vonatkozó fejlesztési céljai, mint például a Terület- és Településfejlesztési Operatív Program Plusz 2021-2027 városfejlesztési programtervében megfogalmazott infrastruktúra-fejlesztések, a turizmus élénkítése vagy a környezetvédelem, szoros kapcsolatban állnak a kulturális és közösségi célokkal. Az új stratégia lehetőséget teremt ezek szorosabb összehangolására, integrált megközelítést alkalmazva.

**Javaslom, hogy a Közgyűlés kezdeményezze Eger MJV Kulturális és Közösségfejlesztési Stratégiájának átfogó felülvizsgálatát. Ennek keretében készüljön értékelés az elmúlt hét év eredményeiről, a megvalósított intézkedésekről, valamint az azonosított hiányosságokról.**

Az értékelés eredményeire, valamint a város egyéb fejlesztési céljaira alapozva kerüljön kidolgozásra egy új, 2025–2030 közötti időszakra vonatkozó kulturális és közösségfejlesztési stratégia. Az újonnan megfogalmazott célok a korábbi stratégia eredményeire és tanulságaira építve alkalmazkodhatnak a megváltozott társadalmi-gazdasági környezethez. A stratégia felülvizsgálata és megújítása nem csupán a közelmúlt eredményeinek értékelése, hanem a város kulturális és közösségi életének jövőbe mutató, átfogó tervezése is.

**Kérem a Tisztelt Közgyűlést, fogadja el a határozati javaslatoT.**

Eger, 2024. december 2.

                                                                                            Domán Dániel s.k.

                                                                                                     képviselő

**Határozati javaslat:**

**Eger Megyei Jogú Város Önkormányzatának Közgyűlése felkéri a polgármestert, hogy készítse elő és terjessze a Közgyűlés elé Eger 2017-2024 közötti időszakra szóló Kulturális és Közösségfejlesztési Stratégiájának átfogó felülvizsgálatát és az elmúlt hét év eredményeiről, a megvalósított intézkedésekről, valamint az azonosított hiányosságokról szóló értékelést.**

**Felelős: Vágner Ákos polgármester**

**Határidő: 2025. február 28.**